
RNS interferencia vizsgálata az opportunista patogén Candida parapsilosis-ban.

2009-ben a Science-ben jelent meg az első bizonyító erejű kísérlet, amely igazolta, hogy a sarjadzó élesztőkben is (a Saccharomyces cerevisiae kivételével) megtalálhatóak az RNS interferencia mechanizmus elemeinek működő formái (RNS dependens RNS polimeráz; egy újonnan leírt, nem-kanonikus Dicer; Argonauta). A Saccharomyces castellii-ben található két kulcsfehérje (nem kanonikus Dicer, Argonauta) S. cerevisiae-ben való kifejeztetésével sikeresen hajtottak végre csendesítést az amúgy csendesítést nem végző S. cerevisiae-ben. Összehasonlító in silico genom vizsgálattal kimutatták, hogy például a Candida fajokban a S. castellii-hez hasonlóan minden fehérje megtalálható a genomban kódolva, amely az RNS interferencia működéséhez szükséges.
A C. albicans szekretált lipázai virulencia faktorok, amelyeket 10 gén kódol a genomban. Az organizmus diploid természete miatt egy lipázt nem termelő null mutáns létrehozása 20 gén kiütését jelentené. A jelenleg használatban lévő deléciós eljárásokkal egy ilyen törzs létrehozása időigényes, és limitált lehetőséget nyújtana, ugyanis a rekombinációs rendszer működését biztosító, genomba ékelődő elemek keresztreakciói nagyfokú genomátrendeződést eredményezhetnek, aminek pedig fenotipikus változás lehet a következménye. Ennek a kiküszöbölésére jelenthet megoldást az RNS interferencia alkalmazása.
Annak tesztelésére és bizonyítására, hogy RNS interferenciával el lehet hallgattatni a lipáz virulencia faktort Candida fajokban, a C. parapsilosis modelszervezetet választottuk. A C. parapsilosis esetében csak egy funkcionális szekretált lipázt kódoló gént azonosítottak (CpLIP2), amely génre deléciós mutánsok csökkent virulenciáját egér és humán makrofág killing assay-ekben és in vitro szöveti fertőzés kísérletekben bizonyították.
Jelen munkánk során három, a CpLIP2 gént három különböző helyen targetáló siRNS konstrukciót hoztunk létre pGiZi vektorban, amelyet vad típusú típustörzsbe, a GA1-be transzformáltunk, majd Real-Time kísérletekben és kvantitatív lipáz assay-el megvizsgáltuk és összehasonlítottuk a konstrukciók csendesítő hatását.
 



